Bejaarde vrou verkrag tydens plaasaanval – een van statistiek
’n 72-jarige vrou wat alleen op ’n plaas woon is verlede naweek naby Redelinghuys in die Wes-Kaap, wreed aangerand, vasgebind en verkrag. ’n Verdagte (28) is intussen op aanklagte van verkragting en huisroof aangekeer en het in die Piketberg landdroshof verskyn. Die bejaarde vrou, wat alleen in ‘n huurhuis woon, het ná die aanval om hulp geskree en bure op die nabygeleë plaas het haar hulp krete gehoor. Kort ná die aanval die verdagte aangekeer .
Die aanval vorm deel van terreur wat tans daagliks teen plaasbewoners, feitlik almal blank, in die land gevoer word. Net gedurende die afgelope Paasnaweek het 13 plaasaanvalle en 3 plaasmoorde voorgekom. Vir statistiek oor hierdie vootgaande terreurgolf, luister na die oorsig deur Steve Hofmeyr by hierdie videogreep.
Herrie los oor nuwe “Boklose” Boktruie
’n Herrie het uitgebreek ná die bekendstelling van die Springbokke se nuwe truie vir die Wêreldbeker later vanjaar in Japan. Die kenmerkende Springbok-embleem wat die trots van die Groen-en-goud is, pronk nie meer op spelers se bors nie, maar slegs klein op die linkermou. Talle Bok-ondersteuners is warm onder die kraag oor die trui se ontwerp met die WB-logo op die regterbors, Asics-logo in die middel van die trui en die Protea links bokant die hart.
Volgens die klerevervaardiger, Asics sit die Springbok inderdaad op die linkermou omdat spanne verplig is om die “Rugby World Cup”-kenteken regs op hul bors te dra. Op sosiale media wemel dit van ondersteuners wat hul misnoeë met die ontydige boksprong uitspreek. Van die kommentaar is: “Politieke inmenging en voorskrifte!” “Waar is die Springbok? Moet ons hulle nou die Proteas noem?” “Herontwerp die trui, die Springbok moet op die regte plek wees – links bo die hart!”
Ander sê egter: “Ek is mal daaroor.” “Die vere maak nie die voël nie, net solank hulle die Beker huis toe bring!”
Op die keper beskou, die afgradering is onbetwisbaar ‘n klap na nog ‘n erfenis uit die vorige blankbeheerde bedeling.
TV-komediant wen Oekraïne presidentsverkiesing
Veelsydige vermaaklikheidskunstenaar Volodymyr Zelenskiy, met geen vorige politieke ondervinding op sy kerfstok nie, het pas die presidentsverkiesing van die Oekraïne oortuigend gewen met 73% van die stemme. Die ster van die TV-reeks, Servant of the People het groot gewildheid verwerf by kykers, maar met sy toetrede tot die werklike politiek, selfs nog meer steun getrek.
Zelenskij het stof geskop in die oë van sittende president Petro Porotsjenko, wat weens bloot sporadiese pogings om korrupsie vas te vat en ’n dalende lewenspeil vir burgers, toenemend in onguns verval het. Vir 'n veldtog wat begin het as 'n grap, maar wat 'n snaar aangeraak het by kiesers wat gefrustreer is deur sosiale onreg, korrupsie en 'n oorlog met Russiesgesteunde separatiste in Oos-Oekraïne, het vir Zelenskij op die kruin van die golf geëindig.
Nou kom leweringstyd egter vir die voormalige komediant en sal hy in die werklikheidspolitiek met sy talle strominge en belange sy staal moet wys. Hy sal ook sy man moet kan staan teen wêreldfigure soos Duitse kanselier Angela Merkel, Russiese president Vladimir Putin en andere.
Die Oekraïne het ‘n lang en traumatiese geskiedenis en of vir hierdie land, waar nog talle spoke uit die verlede ronddwaal, ‘n nuwe era aangebreek het onder die kleurvolle buiteperd, staan gesien te word.
Rockfees by die Vrouemonument, Oorlogmuseum
ROCKFEES BY DIE VROUEMONUMENT, OORLOGSMUSEUM. FRONT NASIONAAL RIG BRIEF AAN PROF PIET STRAUSS
Geagte professor Strauss
Re: Beplande Rockfees by die Oorlogsmuseum Bloemfontein: Oktober 2019
Front Nasionaal het met ‘n groot mate van kommer kennis geneem van ‘n advertensie wat uitgestuur is deur die Bemarkingskantoor van die Oorlogsmuseum waarin daar planne bekend gemaak word vir ‘n “Rockfees” by die Oorlogsmuseum in Oktober vanjaar om die 120e jaartal sedert die uitbreek van die Tweede Vryheidsoorlog te herdenk. Hierdie fees word beplan in samewerking met die “Aasvoëlklub” in Bloemfontein. Die advertensie en inligting soos verskaf is hierby aangeheg.
Ons het volle begrip daarvoor dat dit geweldig belangrik is vir monumente en museums om alternatiewe planne te maak om voete te lok en die geskiedenis lewend te hou. Ons voel egter dat dit darem met die nodige respek gedoen behoort te word.
Die oorlogswonde lê nog rou by baie van ons volksgenote. Dit is ‘n natuurlike proses by ‘n volk om, oor verloop van ‘n lang tyd, vrede te maak met die wonde wat hom toegedien is op die wyse waarop dit ons volk toegedien is. Genesing is ‘n proses wat soms geslagte lank duur. Daar is vandag nog wonde in Amerika oor die Burgeroorlog. Daar is vandag nog wonde in Nederland en Frankryk en in Pole oor die Tweede Wêreldoorlog. Daar is nog rou wonde oor hierdie Oorlog en die uitvloeisel daarvan wat ons so intens beleef in die politieke situasie van die dag. As dit nie was vir die uitwissing wat daar plaasgevind het nie, was ons nie vandag ‘n handjievol mense wat in ons geboorteland vertrap, misken en verdruk word nie. Dan was ons baie meer.
Inderdaad wil ek vir u sê: In my eie familie is daar grootooms en –tantes wat in ongemerkte konsentrasiekampkerkhowe begrawe lê. Hulle is ewig kinders – ontroof van die geleentheid om op te groei en te leef. Hulle enigste grafsteen is die gedenkmuur by die museum, waar ek op 17 Desember verlede jaar lank vertoef het om hulle offer te gedenk.
Die Vrouemonument is nie net ‘n monument nie. Dis ‘n laaste rusplek. Ek het daar ook vertoef by die grafte van president Steyn, generaal De Wet, ds Kestell en Emily Hobhouse. Lank vertoef, want die stilte daar bring jou tot besinning oor watter prys gevra is, en in watter gesindheid dit betaal is.
Professor Strauss, dis nie die plek of die geleentheid vir ‘n Rockfees met ‘n kontantkroeg nie. Dis nie aanvaarbaar om te sê: “Ja maar ons gaan kerse brand en ‘n minuut van stilte handhaaf om die 30 000 vroue en kinders in konsentrasiekampkerkhowe te herdenk…. en daarna verkoop ons drank en rock ons” nie. En verseker stuur dit ‘n baie verwronge boodskap aan die wêreld oor hierdie volk se begrip van eerbied en respek. Ek kan my gewoon nie voorstel dat ‘n Rockfees gehou sal word by Gettysburg of Oradour-sur-Glane nie. Waarom moet ons dit dan hier doen? Oorlogswonde genees nie deur daarop te dans nie.
Die gedagte daaraan het my enersyds met ‘n diep emosionele pyn vervul ter wille van hulle vir wie daardie ‘n laaste rusplek is, maar ook met intense weersin by die gedagte daaraan dat die vorm van die vieringe so lynreg indruis teen die boodskap wat daar versinnelbeeld word.
Ons is ‘n beskaafde volk. ‘n Beskaafde volk huldig sy erfenis met respek, met deernis, met ootmoed en met waardigheid. Vir rockfeeste is daar sale en dansklubs en stadions die hele Vrystaat vol.
Ons is dit met u volkome eens dat die uitbreek van die Oorlog 120 jaar gelede herdenk moet word en dat dit die ideale geleentheid is om opnuut belangstelling te wek in daardie spesifieke gedeelte van ons geskiedenis. Ons wil egter ‘n dringende beroep op u doen om hierdie herdenking op ‘n meer gepaste, meer waardige en meer eerbiedige wyse te vier. En daarmee sal ons u bystaan met alles wat ons moontlik kan bydra. Front Nasionaal sal ons mense aanmoedig om deel te vorm daarvan. Ons sal u ondersteun net waar ons kan.
Dit is egter nie vir ons aanvaarbaar dat ‘n Rockfees met drankverkope by ‘n plek gehou word wat opgerig is om die ellende van die Oorlog en die offers, die lyding, smart en verlies te gedenk nie. En sekerlik nie waar die laaste rusplek van ons volkshelde is nie.
Ons wil u dan net ook vriendelik daarop wys dat die advertensie aandui dat die Afrikaanse sanger, Adam Tas, by die feesgeleentheid gaan optree. Ons het ondertussen ‘n boodskap van hom ontvang waarin hy ontken dat hy ooit genader is om op te tree en geen kennis dra van enige betrokkenheid by die gemelde Rockfees nie.
Ons verneem graag van u in hierdie verband.
Jupidex: Toerusting, kundigheid en tegnologie vir die boer van vandag
Met hul wortels diep in die Suid-Afrikaanse bodem, is Jupidex ŉ landboumaatskappy wat met 'n beproefde baanrekord landswyd vir die boer van vandag die beste bied i.t.v. toerusting, kundigheid en tegnologie. Oorspronklik gestig in 1999 in die Natalse Middellande deur Koot van der Merwe onder die handelsnaam Kverneland SA, het die maatskappy die afgelope 20 jaar onder die oorkoepelende naam Jupidex fenomenaal gegroei tot ŉ verskaffer van talle reekse van produkte en tegnologiese toepassings.
Die produkte wat verskaf word, dek o.m:
• Strooitoerusting (kunsmisstrooiers, pendulumstrooiers vir toediening van vloeibare bemesting, skottelstrooiers, kalkstrooiers, ens.)
• Grondtoerusting (ploeë, skoffels, planters, disse, kultivators, ens.)
• Hooi- en voertoerusting (snymasjiene, harke, balers, voermengers, hamermeulens, ens.)
• Toerusting vir neutverbouing (neutoes-masjiene, boomskudmasjiene, afvoerwaens, ens.)
• Planttoerusting (mielieplanters, presisie-boorplanters, kombinasieboorplanters, ens.)
• Besproeiingstoerusting (boomsproeiers, spoorsproeiers, boordsproeiers en selfloper)
Wat veral van Jupidex 'n markleier in die landboubedryf maak, is die unieke, internasionaal-beproefde en wêreldbekende handelsmerke wat dit verskaf en diens, soos o.a. Kverneland, Andreoli, McHale, AgriSpread, Alpler, Celikel, Andreoli, Dondi. Daarby bied Jupidex die markmededingende voordeel dat dit slegs egte onderdele van uitnemende gehalte verskaf en glad geen generiese produkte aanhou nie.
Jupidex hou tred met die heel jongste landboutegnologie, soos blyk uit die gerekenariseerde presisieboerderystelsels wat Jupidex bied en diens vir gewasaanplanting, geoutomatiseerde bemestingtoediening, monitering van gewasgroei en vooraf geprogrammeerde oesinsameling. Om kliënte hiermee en in ander opsigte te ondersteun, het Jupidex 'n kundige velddiensspan in plek met landswye reikwydte.
In 2018 het Jupidex ook na die Noord-Kaap uitgebrei en ŉ volledig-toegeruste tak te Kimberley geopen, met die nodige personeel en logistiek om oor lang afstande diens te lewer en kliënte op hul plase of by hul persele te besoek. Die tak nooi alle bestaande en voornemende kliënte om met hulle oor enige behoefte te skakel.
Verlede jaar het Jupidex ook sy eerste tak buite SA geopen, nl. in Zambië, waar groot aanvraag is vir gevorderde landboutoerusting. Vir Jupidex is dit ook ‘n groot stap in sy strewe om die landboubedryf op die vasteland te ondersteun.
Jupidex is trots op die diep spore wat dit al in die landboubedryf getrap het en op die baanrekord van uitnemendheid wat in die proses opgebou is. Jupidex glo in die toekoms van kommersiële landbou in SA en in Afrika en stap graag saam op die pad van volhoubare en ekonomies-verantwoordbare voedselverbouing.
Bladsy 2 van 96